részlet

© Spiró György, 2024

Az imposztor

(JAVÍTOTT)

Komédia

1982–2024

Major Tamásnak

Szereplők

BOGUSŁAWSKI

KAŻYŃSKI, direktor

színészek:

ROGOWSKI

KAMIŃSKA

KAMIŃSKI

SKIBIŃSKA

SKIBIŃSKI

HREHOROWICZÓWNA

PIĘKNOWSKA

RYBAK

NIEDZIELSKI

DAMSE

CHODŹKO, kritikus

GUBERNÁTOR

ÜGYELŐ

DÍSZLETEZŐ

KELLÉKES

SÚGÓNŐ

Történik Vilnában, az 1810-es évek második felében.

A Tartuffe-ből idézett részleteket Vas István fordította.

Első felvonás

Első jelenet

(Az adott színház, valóságos színpada üresen. Hátul és oldalt a valódi falak, kifelé támasztva pár díszletelem mindenféle előadásokból. A színpad két szélén egy-egy proszcéniumpáholy, ütött-kopottak, de valamilyen stukkódísz van rajtuk. Az előadás nyitott színpaddal indul.)

(Rövid ideig csönd, a színpad üres, majd hátul megjelenik Bogusławski. Lassan előbbre jön. Útiköpeny van rajta, a kezében utazótáska, valahol a szín közepén leteszi, körülnéz. Előrejön, a nézőteret szemléli, mintha üres lenne. Megnézi magának a két páholyt. Felnéz a magasba. Esetleg a torkát köszörüli. Hátramegy a táskához, leguggol, kinyitja, valamit keres.)

(Jön Díszletező és Kellékes bal oldalról, elöl, nem veszik észre Bogusławskit. Kellékes, ő a fiatalabb, valamit dudorász.)

DÍSZLETEZŐ

Megverték, aztán kiengedték. Hajnalban. Egész nap nem kapott enni. Aztán kilökték.

KELLÉKES

Vodkát se adtak neki?

DÍSZLETEZŐ

Vodkát se. (a fejét csóválja) Hajnalban kirúgták, és még vodkát se adtak neki. De minden pénzét elszedték.

KELLÉKES

A pénzt, azt elveszik. Szerintem ezért csinálják. Nincs is mindig elfogatási parancsuk. Kinézik maguknak, na, ennek van pénze, ezt lefogjuk egy napra. És lefogják.

DÍSZLETEZŐ

Nem szeretem, hogy vernek. (üveget vesz elő, meghúzza, Kellékes is meghúzza) Engem ne verjenek, az istenit!

KELLÉKES

Pár pofon az egész. A rend kedvéért. A lényeg: ne pofázz vissza, akkor pár pofonnal megúszod.

DÍSZLETEZŐ

Komolyan mondom, jobb lenne, ha túlesnék rajta. Minden áldott nap várom: na, most jönnek értem. És nem jönnek.

KELLÉKES

Örülj neki. Azt hiszed, ha már egyszer bevittek, többé nem visznek? Haha, ilyen nincs! Engem már háromszor vittek. Ezeknek mindegy, ezek csak úgy, találomra.

DÍSZLETEZŐ

Azért a feljelentés számít.

KELLÉKES

Persze hogy számít! De ki jelentene föl engem? Engem!

(Vállat von, meghúzza az üveget.)

(Bogusławski felveszi a táskát, köhint, előbbre jön. Díszletező és Kellékes megdermed.)

BOGUSŁAWSKI

Alázatos tiszteletem az uraknak.

(Díszletező és Kellékes nézi, morognak valamit.)

Szabad érdeklődnöm: ez itt a vilnai színház?

(Kellékes felnevet.)

DÍSZLETEZŐ

Mért, mit gondol, bátyuska, mi ez? A nagy szibériai tajga?

BOGUSŁAWSKI

(torkát köszörüli) Én csak úgy benéztem. Gondoltam, ha ez a vilnai lengyel színház, megnézem magamnak.

KELLÉKES

Hát csak nézze meg jól. Pár év múlva összedől. Lesz nagy csattanás, lesz nagy puffanás.

DÍSZLETEZŐ

(méregeti Bogusławskit) Ha arra számít az úr, hogy kap valami munkát, akkor kár is fáradnia. Csődbe ment a színház, uram. Mi is csak úgy vagyunk itt, régi rossz szokásból. Nekünk már nincsen hova mennünk. De ha az úrnak van valami mestersége, próbálkozzék máshol.

BOGUSŁAWSKI

(leteszi a táskát) Holnap továbbutazom. Adnak valamit ma este? Megnézném.

DÍSZLETEZŐ

(körbemutat) Látja ezt a sürgés-forgást? Mindig ez van premier előtt.

KELLÉKES

(nevet) Nemigen lesz előadás ma este. Nem jött meg a művész.

DÍSZLETEZŐ

Tudja, ki jött volna? Maga Bogusławski! (kis szünet) De nem jött meg.

KELLÉKES

Én se jönnék az ő helyében. Egy Bogusławski nem való ide.

DÍSZLETEZŐ

Tudja, ki az a Bogusławski, uram?

BOGUSŁAWSKI

Valami rémlik…

DÍSZLETEZŐ

A legnagyobb lengyel színész, uram! A mi Molière-ünk és Kotzebue-nk és Talmánk egy személyben!

BOGUSŁAWSKI

Igen, persze…

KELLÉKES

Varsóban játszik. Varsóban, uram! Oda menjen, ha színházat akar látni. Ott évek óta dúl a háború Bogusławski körül, ezzel vannak tele a lapok.

DÍSZLETEZŐ

Igen, mert ki akarják készíteni. De ő nem hagyja magát! Mert ő nagy színész, uram! Ilyen máshol nincsen, sehol a világon, csak Varsóban.

BOGUSŁAWSKI

És idejön Vilnába? Játszani?

DÍSZLETEZŐ

A direktor szerette volna. Meg is hirdette, hogy fellép nálunk Bogusławski. A Mester.

KELLÉKES

Mert az ő nevére mindenki bejön. Akkora híre van.

DÍSZLETEZŐ

Én rögtön mondtam: mért pont ide jönne a Mester? Amikor mehet ő Párizsba, Bécsbe, Pétervárra! Alig győzi visszautasítani az ajánlatokat. De ő nem megy, ő lengyel színész, neki Varsóban a helye. (bizalmasan) Tudja, mit csináltak vele, amikor a cár megverte Napóleont? Elvették a színházát. Azt hitték, ezzel kész, vége. De nem ismerték azok Bogusławskit.

BOGUSŁAWSKI

És nem jön ide?

KELLÉKES

Két napja itt kéne lennie, ma este lenne az előadás.

BOGUSŁAWSKI

Ma este?!

KELLÉKES

Ma este.

BOGUSŁAWSKI

És micsoda?

KELLÉKES

A Tartuffe.

BOGUSŁAWSKI

A Tartuffe?!

DÍSZLETEZŐ

Valami angol darab. Vagy német.

KELLÉKES

Azt is ő fordította.

BOGUSŁAWSKI

Igen?

KELLÉKES

Minden jó darabot ő fordított. És írt, mindenfélét. Operát. Mindent.

DÍSZLETEZŐ

Úgy volt, hogy a saját operájában lép fel, de nem engedték.

BOGUSŁAWSKI

Nem engedték?

KELLÉKES

Illetve mi ezt nem tudhatjuk.

BOGUSŁAWSKI

Talán ezért nem jön. Biztosan megírták neki.

DÍSZLETEZŐ

A direktor megírta neki. Ez biztos. Ezt mondták. De nem kapott választ.

KELLÉKES

Megsértődött. Egy Bogusławskival ezt nem lehet. Neki még van önérzete, uram. Neki még van.

BOGUSŁAWSKI

Ez a darab, ez a…

KELLÉKES

Tartuffe.

BOGUSŁAWSKI

Meg van hirdetve mára?

KELLÉKES

Meg hát. Este idejön a sok nép, és semmi. Pedig annyi jegyet eladtak, többet, mint ahányan beférnek!

BOGUSŁAWSKI

És nem lesz előadás?

KELLÉKES

Nem lesz.

DÍSZLETEZŐ

Szerintem lesz, megtanulták a szöveget, már egy hete magolják. Akkor derült ki, hogy ez lesz. Szerintem a direktor fog beugrani. Mert a direktor is színész. Csak hát nem olyan. Nem akkora. Amúgy nem rossz ember. Nem azért. De nem tud akkora lenni. Úgyhogy lesz valami előadás, nehogy visszakérjék a pénzt.

KELLÉKES

Így is vissza fogják követelni.

DÍSZLETEZŐ

Botrány persze lesz, nem mondom. (iszik) A direktor két napja iszik bánatában. Mert két napja nem jön Bogusławski.

KELLÉKES

Ez nekünk is nagy csapás. Ha jönne, megkapnánk a múlt havi pénzünket.

DÍSZLETEZŐ

Ha az egészet nem is…

KELLÉKES

De valamennyit. És láthatnánk!

DÍSZLETEZŐ

A Mestert! (iszik, kínálja Bogusławskit, az meghúzza) Dehát nekünk ez nem jár. Ez itt, uram, a sötét provincia. Itt már sose lesznek csodák.

Második jelenet

(Hátul feltűnik Każyński.)

KAŻYŃSKI

(kiabál) Tíz óra múlt! Wróbel! Wróbel! (üvölt) Tíz óra elmúlt! A rohadt mindenit ennek az egésznek! (kirohan)

DÍSZLETEZŐ

A direktor.

KELLÉKES

Ideges.

(Jön Ügyelő, álmos, hóna alatt példány.)

ÜGYELŐ

Minek ordibál? Most minek ordibál? Úgyse lesz előadás, akkor minek?

KELLÉKES

Tiszteletem, Wróbel úr.

ÜGYELŐ

De minek ordibál? (ordít) Próbához! Hölgyek és urak, próba! Első felvonás végig, összes szereplő!

(Feltűnnek a színészek: Rogowski, Kamińska, Kamiński, Pięknowska, Rybak, Niedzielski, Damse, Skibińska, Skibiński, Súgónő. A színészek láthatólag szerény fizetésből élnek, a nők vedlett próbaruhában, valamennyien gyűröttek, álmosak.)

ÜGYELŐ

(ordít) Próbához! Összes szereplő!

ROGOWSKI

Jól van, na!

ÜGYELŐ

(Kellékeshez) Hol a fenébe van a súgóasztal?

(Kellékes kifelé indul.)

Hol az isten haragjába van a súgóasztal?!

(Kellékes eltűnik, Díszletező utánaballag.)

SKIBIŃSKI

Egészen be van dagadva a torkom. A huzattól. (krákog) Be van dagadva.

(Színészek kedvetlenül ácsorognak, Damse leül a földre, Rybak átlép a jobb páholyba, leül. Kellékes asztalkát hoz, Díszletező két széket, leteszik elöl, a jobb páholy elé. Jön Hrehorowiczówna.)

HREHOROWICZÓWNA

Lesz próba, gyerekek?

ROGOWSKI

Csókolom.

(A többiek is mormogva köszöntik. Súgónő leül, az asztalra leteszi a példányát.)

SÚGÓNŐ

Adjatok már egy lámpát!

(Kellékes kiballag.)

KAMIŃSKI

Reggel húztam… mondtam a direktornak, elfogadta…

(Súgónőhöz megy, lapozza a példányt.)

(Kellékes petróleumlámpát hoz, leteszi az asztalra, csavargatja a kanócot. Súgónő a táskájából tintatartót és tollat vesz elő.)

SÚGÓNŐ

Biztos, hogy belement?

KAMIŃSKI

Biztos. Ez itt kimarad, idáig…

SÚGÓNŐ

Ludwika! Változik a végszavad…

(Pięknowska odamegy, belenéz a példányba. Jön Każyński.)

KAŻYŃSKI

(emelt hangon) Ez így nem megy. Ez így nem fog menni, kérem! (ordít) Tűrhetetlen! – Wróbel!

ÜGYELŐ

(előjön a takarásból) Tessék.

KAŻYŃSKI

Tíz óra réges-rég elmúlt!

ÜGYELŐ

El.

KAŻYŃSKI

Miért nem folyik a próba? Miért nem?!

ÜGYELŐ

Gondoltam, megvárjuk, amíg a direktor úr kijön a szobájából…

KAŻYŃSKI

Maga ne gondoljon semmit! Maga nem ezért kapja a fizetését! Nélkülem is lehet próbálni!

ÜGYELŐ

Gondoltam, amíg a direktor úrnál bent vannak az urak…

KAŻYŃSKI

Maga ne gondoljon semmit! (körülnéz) Mindenki megvan?

ÜGYELŐ

Gondolom, meg…

KAŻYŃSKI

Miért nem kezdjük? Ember, mit áll itt? Kezdjük!

(Hrehorowiczówna, Kamińska, Pięknowska, Skibińska, Kamiński és Skibiński a szín jobb szélére megy, a többi oldalt leül a földre. Ügyelő kimegy, kintről szól.)

ÜGYELŐ

Függöny felment…

(Hrehorowiczówna nagy léptekkel középre lohol, Kamińska, Pięknowska, Skibińska, Kamiński és Skibiński utána.)

KAMIŃSKA

Anyám!

HREHOROWICZÓWNA

Kedves menyem, ne vedd zokon, de kérlek,

Merőben helytelen egész viselkedésed…

KAŻYŃSKI

Maga kicsoda?

(A színészek leállnak.)

Maga kicsoda?

BOGUSŁAWSKI

Alázatos tiszteletem.

KAŻYŃSKI

Maga kicsoda? Mit keres itt? Azonnal takarodjék! (ordít) Kifelé! Elegem van magukból!

(Ügyelő kijön a takarásból.)

BOGUSŁAWSKI

Kérem, direktor úr…

KAŻYŃSKI

Elegem van! (elővesz egy kéziratköteget, hadonászik vele) Ezt adjuk ma este, érti? Az összes pecsét rajta van! Ma reggel is kaptam kettőt! Nézze meg! A Tartuffe, látja?

BOGUSŁAWSKI

Itt valami félreértés forog fenn, direktor úr. Én nem erre szerződtem.

(Kis csönd, Każyński nem érti.)

Én a saját operámra szerződtem, direktor úr.

(Bámulják Bogusławskit, aki a helyzetet kiélvezvén meghajol.)

HREHOROWICZÓWNA

Bogusławski!… A Mester!

BOGUSŁAWSKI

Ha nem csalódom, Hrehorowiczówna művésznőhöz van szerencsém. Sokat hallottam magáról. Örülök, hogy személyesen is megismerhetem.

(Hrehorowiczówna odamegy, Bogusławski kezet csókol neki.)

HREHOROWICZÓWNA

Bogusławski!… Milyen öreg!

BOGUSŁAWSKI

Maga se lett fiatalabb, amióta debütált! (rekedten nevet)

KAMIŃSKA

Jézusmária! A Mester!

KAŻYŃSKI

Pillanat, kérem… Ön… hogy úgy mondjam…

(Bogusławski előveszi a zsebéből az útlevelét, Każyński átveszi, belepillant, visszaadja. Csönd.)

BOGUSŁAWSKI

Dehát mit álldogálunk ilyen feszélyezetten, gyerekek? Próbáljatok nyugodtan. Ha már itt vagyok, végignézem.

KAŻYŃSKI

Hogyhogy végignézi? Ma este játszani fog! A Tartuffe-öt!

BOGUSŁAWSKI

Nem hinném. (elővesz egy levelet) Itt az áll, hogy az operámban lépek fel, holnapután.

KAŻYŃSKI

De én megírtam! Istenem! Megírtam! Csak maga… A Mester nem válaszolt!

BOGUSŁAWSKI

Ez az utolsó levél, amit kaptam.

KAŻYŃSKI

A posta! Az isten verje meg őket! Direkt nem zártam le a borítékot! – Mester, ki van plakátozva… itt lesz a gubernátor! Minden széken ketten fognak ülni! Könyörgök, Mester!

(Bogusławski hallgat.)

HREHOROWICZÓWNA

Mester, vállalja el, kérem.

ROGOWSKI, KAMIŃSKA, SKIBIŃSKA

Vállalja el! Kérjük!

BOGUSŁAWSKI

Ma este?

KAŻYŃSKI

Nem lehet elhalasztani! Maga a gubernátor!… Én játszottam volna, de ha itt a Mester!…

BOGUSŁAWSKI

Nem fog menni.

KAŻYŃSKI

A Mester mindenre képes! Tudjuk!

BOGUSŁAWSKI

Nem megy. Nincs rá szerződésem.

KAŻYŃSKI

Wróbel!

ÜGYELŐ

Itt vagyok.

KAŻYŃSKI

Felrohan, és ír egy szerződést!

(Ügyelő kifelé indul.)

BOGUSŁAWSKI

Wróbel? Várjon.

(Ügyelő megáll, Bogusławski előveszi a szerződést.)

Ebben a szerződésben az áll, hogy kapok a két fellépésért…

KAŻYŃSKI

De nem érvényes! Nem engedték! A Mester játszhat, de az operája be van tiltva! Én azzal érveltem, hogy a Mester operája a kibékülést szorgalmazza… már a felkelés előtt azt szorgalmazta! De itt nem lehet!… Mert a lengyel–orosz viszonyról szól… Azzal is érveltem, hogy az ön operáját mindenki látta Varsóban… a nagyherceg… a cár… és tapsoltak… De itt nem lehet azt, amit Varsóban igen… Itt mindent erősebben cenzúráznak. Nem én tehetek róla.

BOGUSŁAWSKI

A két fellépésért kapok összesen kétezer zlotyt. Mármost a Tartuffe, ezek szerint, csak ma este megy.

KAŻYŃSKI

Igen.

BOGUSŁAWSKI

A szöveget se tudom. Ez, direktor úr, beugrásnak számít. Hát mondja meg, érdemes ezt vállalnom? (csönd) Én a kétezer zlotys ajánlatra is azt válaszoltam, hogy kevés.

KAŻYŃSKI

Nem kaptam meg. Esküszöm!

BOGUSŁAWSKI

Wróbel fiam, ne fáradjon. – Direktor úr, próbáljanak nyugodtan, s ha megengedi, én nézném.

KAŻYŃSKI

Hogyhogy nem tudja a szöveget?

BOGUSŁAWSKI

Azt nem állítom, hogy Molière úr darabja ismeretlen a számomra. De soha nem játszhattam. Varsóban is cenzúráznak időnként.

KAŻYŃSKI

(A szövegre csap.) Ez a maga fordítása, Mester!

BOGUSŁAWSKI

Az enyém? Én fordítottam volna?

(Valóban elképedve veszi kezébe a szöveget, belenéz.)

HREHOROWICZÓWNA

Vagy negyedszázada loptam el a kéziratot Varsóban.

BOGUSŁAWSKI

Maga?

HREHOROWICZÓWNA

Én. Amikor a Mestert akartam látni… Huszonnyolc éve… talán harminc…

BOGUSŁAWSKI

Tényleg én fordítottam?

(Hrehorowiczówna bólint.)

Érdekes.

KAMIŃSKA

Nagyon szép szöveg.

BOGUSŁAWSKI

(Visszaadja a kéziratot Każyńskinak.)

Mindegy. Sose játszottam.

(A bal páholyhoz megy, lábát átvetve belép, leül, a táskáját lerakja maga mellé.)

KAŻYŃSKI

(a páholy elé járul) Mester! Ön nem is sejti, mit jelent ön a vilnai lengyelek számára… Soha nem kértek jegyet ennyien! Soha! Én itt a csőd szélén állok… Borzasztó nehéz egy ilyen színházban. Nehéz? Lehetetlen! Soha nem adhatok igazán jó darabot, nem engedi a cenzúra… Csak azért vagyunk még, mert lengyelül játszunk… Ön sokat jelent, Mester, rengeteget, mindent! A lengyelséget, amely cserben hagyott minket. Ön nem sejtheti, milyen izgalommal vártuk… Odaátról a nagy Bogusławskit! A lengyel színház atyját!

BOGUSŁAWSKI

Nagyon megtisztelő.

KAMIŃSKA

(a páholyhoz járul) Mester, én gyerekkorom óta arról álmodozom, hogy egyszer, egyetlenegyszer az életben önnel léphetek fel. Most itt van tőlem karnyújtásnyira! (közelebb lép) Játsszék velem, könyörgök! Én nagyon jó színésznő vagyok!

BOGUSŁAWSKI

Milyen bájos.

(Kis csönd.)

KAŻYŃSKI

(a többiekhez) Kérleljétek! (Bogusławskihoz) Nem lehet olyan nagy dolog az ön számára egy ilyen beugrás… Úgy hírlik, már bocsánat, hogy ön sose tudja a szövegét… úgyis a súgó után tetszik játszani…

BOGUSŁAWSKI

(vidoran) Így hírlik?

KAMIŃSKA

Mondhat a Mester Molière helyett akármit, mi majd áthidaljuk… Csak legyen ott közöttünk!

KAŻYŃSKI

Akármit nem tehet! Legalább fél tucat illető ül majd a nézőtéren, példánnyal a kezében! Nem lehet mást mondani! (a szövegre csap) Ez van jóváhagyva! (Bogusławskihoz) Egy-két helyen át kellett írnunk… a vallást nem szabad bántani… a „vallás” szó sem hangozhat el… Egyébként maradt az egész szöveg! Ha bele tetszene pillantani… (nyújtja a szöveget)

RYBAK

Kéreti magát, felveri a saját árát. Játssza inkább a direktor úr.

KAŻYŃSKI

Rybak! Maga fogja be a száját! Kirúgom, hallja?

RYBAK

Mit könyörögnek térden állva? Ha maga az atyaúristen lenne is!…

BOGUSŁAWSKI

(vidáman) Igazat beszél a fiatalúr. (ültében meghajol Rybak felé) Én tényleg csak több pénzt akarok. (Każyńskihoz) Ha már ennyit zötyögtem a postakocsin, egye fene, háromezerért megcsinálom.

KAŻYŃSKI

Háromezer! Uramisten! Tudja, mennyit kap nálunk egy vezető színész havonta? Nyolcszázat, uram, nyolcat!

ROGOWSKI

Ennyit nem kap nálunk egy vezető színész. A többiek kevesebbet nem kapnak.

BOGUSŁAWSKI

Én erről nem tehetek, fiam. Ne hívtatok volna vendégművészt. A művészetet meg kell fizetni. Én ugyanis ebből élek.

SKIBIŃSKA

Nem szép a Mestertől, hogy zsarolni tetszik.

BOGUSŁAWSKI

(széttárja a karjait) Tehetek mást, asszonyom? Én magukat sose láttam. Lehet, hogy tehetségtelen az egész banda, én pedig magukkal együtt megbukom. Akkor legalább fizessenek! (Każyńskihoz) Mennyi a bevétel, fiam?

KAŻYŃSKI

El vagyok adósodva, Mester! Hallhatta: kénytelen vagyok visszatartani a gázsijukat!

BOGUSŁAWSKI

A ma esti bevétel mennyi?

KAŻYŃSKI

Ezt így hirtelen nem tudom.

BOGUSŁAWSKI

Tudod, fiam, hogyne tudnád. (végignéz a nézőtéren) Nem olyan kicsi ez a színház. Ha minden széken ketten ülnek – te mondtad, fiam! –, az, kérlek… (hangtalanul mozog a szája, fejszámol)

KAŻYŃSKI

Megadom a kétezret.

(Bogusławski tovább számol magában.)

HREHOROWICZÓWNA

Add meg neki, fiam! Mit számít az a pár rongyos bankó? Úgyis csődbe mentünk!

KAŻYŃSKI

Wróbel! Írjon szerződést háromezerről.

(Ügyelő kifelé indul.)

BOGUSŁAWSKI

Na! (feláll, fogja a táskáját, kilép a páholyból, kifelé indul)

KAŻYŃSKI

Hova megy?!

BOGUSŁAWSKI

Csak van itt valami fogadó, nem? Szeretnék lepakolni, tisztálkodni… Két napja utazom.

KAŻYŃSKI

És a próba?!

BOGUSŁAWSKI

Ja. (nyújtja a kezét) A szöveget. Ti kezdjétek el a próbát nyugodtan, én úgyis csak a harmadik felvonásban jövök.

(Każyński átadja a szöveget, Bogusławski elveszi, kimegy. Ügyelő utána. Kis csönd.)

Tartalom

Az imposztor

Ganz

Bábel dombja

MAGVETŐ

KÖNYVKIADÓ ÉS KERESKEDELMI KFT.

www.magveto.hu

www.facebook.com/magveto

magveto.kiado@lira.hu

Felelős kiadó Dávid Anna

ISBN 978 963 14 4499 5

Szerkesztette Gspann Veronika

Felelős szerkesztő Szegő János

Kézirat-előkészítő Molnár Eszter Edina

Korrektor Hradeczky Moni

Műszaki vezető Takács Klári

A könyvet Pintér József tervezte

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

EB Garamond – SIL Open Font License

Noto Serif – Apache License 2.0

Source Serif 4 – SIL Open Font License

Vollkorn – SIL Open Font License